《听左鍊师吹箫短歌》
元代·刘崧

左师本是吹箫客，惯作浮云出洞声。临川学士所最喜，华盖山洞曾共听。

昨夜宫前看月明，玉箫零落难为情。含宫引羽自倡和，蹙口吹作呜呜声。

回飙划然飞雾入，王母旗翻羽车集。蛟龙倚柱亦潜听，鸿雁盘空更飞急。

古来乐府音调殊，师独得之心口俱。何人喧閧杂蛙黾，急管狂歌增郁纡。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎洞，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。